KOMISSION ASETUS (EU) 2023/147,

annettu 20 päivänä tammikuuta 2023,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse syromatsiinin, toprametsonin ja triflumitsolin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 18 artiklan 1 kohdan b alakohdan,

sekä katsoo seuraavaa:

(1) Syromatsiinin, toprametsonin ja triflumitsolin jäämien enimmäismäärät vahvistettiin sen mukaan, mistä tuotteesta on kyse, asetuksen (EY) N:o 396/2005 liitteessä II sekä liitteessä III olevassa A osassa.

(2) Syromatsiinin hyväksynnän voimassaolo kasvinsuojeluaineiden tehoaineena päättyi 31 päivänä joulukuuta 2019, eikä hyväksynnän uusimiseksi jätetty hakemusta. Syromatsiini on kuitenkin myös eläinlääkkeissä käytettävä farmakologisesti vaikuttava aine, jonka jäämien enimmäismäärät lampaista peräisin olevissa tuotteissa (lukuun ottamatta maitoa) vahvistettiin komission asetuksessa (EU) N:o 37/2010 (2) Euroopan lääkearviointiviraston suositusten (3) perusteella. Kyseiset jäämien enimmäismäärät olisi pidettävä ennallaan kattamaan lammaseläimille tarkoitettujen eläinlääkkeiden käytöstä aiheutuva altistuminen. Kaikilta muilta tuotteilta on aiheellista poistaa asetuksen (EY) N:o 396/2005 liitteessä II vahvistetut syromatsiinin jäämien enimmäismäärät kyseisen asetuksen 14 artiklan 1 kohdan a alakohdan mukaisesti, luettuna yhdessä sen 17 artiklan kanssa.

(3) Euroopan elintarviketurvallisuusviranomainen, jäljempänä ’elintarviketurvallisuusviranomainen’, suoritti tehoainetta toprametsoni sisältävien torjunta-aineiden riskinarvioinnin hakijan ehdottamien käyttötarkoitusten osalta vuonna 2014 (4). Vuonna 2020 kaikki tehoaineen toprametsoni hyväksynnän uusimista koskevat hakemukset peruutettiin, ja uusimismenettely päättyi toprametsonin hyväksymättä jättämiseen (5). Kaikki toprametsonia sisältävien kasvinsuojeluaineiden voimassa olevat luvat on peruutettu. Sen vuoksi on aiheellista alentaa toprametsonille asetuksen (EY) N:o 396/2005 liitteessä III olevassa A osassa vahvistetut jäämien enimmäismäärät määritysrajan tasolle ja luetella nämä määritysrajat kyseisen asetuksen liitteessä V kyseisen asetuksen 14 artiklan 1 kohdan a alakohdan mukaisesti, luettuna yhdessä sen 17 artiklan kanssa.

(4) Triflumitsolin hyväksynnän voimassaolo päättyi 30 päivänä kesäkuuta 2020, eikä hyväksynnän uusimiseksi jätetty hakemusta. Kaikki triflumitsolia sisältävien kasvinsuojeluaineiden voimassa olevat luvat on peruutettu. Sen vuoksi on aiheellista alentaa triflumitsolille asetuksen (EY) N:o 396/2005 liitteessä II vahvistetut jäämien enimmäismäärät määritysrajan tasolle ja luetella nämä määritysrajat kyseisen asetuksen liitteessä V kyseisen asetuksen 14 artiklan 1 kohdan a alakohdan mukaisesti, luettuna yhdessä sen 17 artiklan kanssa.

(5) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot ehdottivat kaikille tämän asetuksen soveltamisalaan kuuluville aineille tuotekohtaisia määritysrajoja, jotka ovat analyyttisesti saavutettavissa.

(6) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(7) Sen vuoksi asetusta (EY) N:o 396/2005 olisi muutettava.

(8) Jotta tuotteiden tavanomainen kaupan pitäminen, jalostus ja kulutus olisi mahdollista kaikkien tämän asetuksen soveltamisalaan kuuluvien tehoaineiden osalta, tätä asetusta ei pitäisi soveltaa tuotteisiin, jotka on tuotettu unionissa tai tuotu unioniin ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(9) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat mukautua jäämien enimmäismäärien muuttamisesta johtuviin vaatimuksiin.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 12 päivää elokuuta 2023.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 6 kuukauden kuluttua tämän asetuksen voimaantulosta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Komission asetus (EU) N:o 37/2010, annettu 22 päivänä joulukuuta 2009, farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta (EUVL L 15, 20.1.2010, s. 1).

(3) Eläinlääkekomitean tiivistelmäraportti. The European Agency for the Evaluation of Medicinal Products, Veterinary Medicines and Inspections, EMEA/MRL/606/99-Final, Kesäkuu 1999.

(4) Euroopan elintarviketurvallisuusviranomainen, 2014. Conclusion on the peer review of the pesticide risk assessment of the active substance topramezone, EFSA Journal 2014;12(2):3540, https://doi.org/10.2903/j.efsa.2014.,3540.

(5) Komission täytäntöönpanoasetus (EU) 2021/79, annettu 27 päivänä tammikuuta 2021, tehoaineen toprametsoni hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 29, 28.1.2021, s. 8).